Nos Guillermus dictus Bouez, archipresbiter et terrarius Eduensis, et Guido de Vautoello, canonicus Eduensis, notum facimus presentibus et futuris quod Margareta, uxor Humberti, filii Anserici de Sancto Andochio Eduensi, coram nobis vendidit, quitavit et concessit, laude et assensu dicti Humberti, mariti sui, et laude et assensu domini Galteri, presbiteri, curati Sancti Petri de Sancto Andochio Eduensi, Simonino de Claustro, pellipario Eduensi, et heredibus suis in perpetuum, pro viginti duabus libris Divionensium nunc currentium, tres partes cujusdam domus in claustro Eduensi site, videlicet inter mansum qui olim fuit dominorum de Layse ex una parte, et portionem quam habent in eadem domo Henricus et Damno soror sua, quondam liberi defuncti Regnaudi de Sancto Andrea Eduensi, quos tres partes ipsa Margareta habebat in dicta domo inferius et superius inter dictum mansum et dictam portionem dictorum liberorum, quam pecuniam predictam ipsa Margareta et dictus Humbertus maritus suus coram nobis recognoverunt se a dicto Symonino recepisse et habuisse in pecunia numerata, etc. Et ego dictus Guido, qui sum receptor census dicte domus nomine capituli Eduensis, cujus est dictus census, dictam venditionem laudavi pariter et concessi dicto Symonino et ejus heredibus quamdiu ipsi vel alter ipsorum qui possidebunt dictas tres partes erunt homines dicti capituli. In cujus rei testimonium, ad preces et instantiam dictorum Margarete, Humberti et domini Galteri presbiteri, presentibus litteris sigilla nostra duximus apponenda. Actum anno Domini Mº CCº quinquagesimo nono, mense octobris.